חנוכת פסל סביבתי המכונה “הגייזר” ומטרתו עידוד המודעות לנזק סביבתי שנגרם בעקבות שימוש והשלכת פלסטיקים, התקיימה בשבוע האחרון בירידה לחוף סירונית – נתניה. מדובר ביצירתם של האמנים מזל קוטי וחיים צור, חברים מקהילת תרבות נתניה, במימון וסיוע עיריית נתניה – מינהל תפעול-אגף איכות הסביבה והמשרד להגנת הסביבה.
הגייזר, יוזמה סביבתית של קהילת תרבות במסגרת קול קורא חינוך של המשרד להגנת הסביבה, הוקם במטרה להעלות מודעות בקרב תושבי העיר לשמירה על משאבי הטבע , לצמצום השימוש בכלים חד פעמיים ובפלסטיק, שלוקח לו מאות שנים להתכלות, הפלסטיק המתפרק לחלקיקים מיקרוסקופיים ומזהם את האדמה ואת מקורות המים, פוגע במגוון המינים ואף בבריאות האדם.
לאחר חודשים של פגישות ודיונים, נבחר מיקום הצבת הפסל, והאמנים החלו במלאכת בניית המיצג, אשר לבנייתו נדרשו 3000 בקבוקי פלסטיק בשימוש חוזר, שנאספו ע”י האמנים ממוקדי המחזור המוצבים בעיר.
האמנים התרגשו מאוד, ויחד עם חברת מועצת העיר הממונה על איכות הסביבה ציפי קפל וכן נציגי העירייה הסירו את הלוט.
מינהל התפעול מטעם עיריית נתניה, באמצעות אגף איכות הסביבה, מקדם בשנה האחרונה יוזמות להפחתת השימוש בכלים חד פעמיים בכלל ובחופי הים בפרט.
מעיריית נתניה נמסר, כי נעשות פעולות רבות באמצעות הסברה ומיצגים להמחיש את נזקי הפלסטיק. בנוסף לפעולות ההסברה, מקדם אגף איכות הסביבה מכירת כוסות רב פעמיים לשתייה קרה, המקנים הנחה במסעדת במבו ויליג’ – חוף פולג.
כמו כן, מקדם האגף מהלך לצמצום צריכת כלים חד פעמיים במוסדות עיריית נתניה..
מנהלת מחלקת חינוך סביבתי, מרינה אלישע, ציינה כי בחירת מיקום הצבת הפסל אינו מקרי, “הפסל הסביבתי, הינו חשוב ומשמעותי, וכל מי שעובר במקום, אינו יכול להתעלם מהאמירה העירונית: חד פעמי לא בעיר שלי”.
חברי מועצה בעיר נתניה שבירכו על היוזמה ואף ציינו, כי במהלך השנתיים האחרונות חלו שינויים רבים בהתייחסות עיריית נתניה לנושא הגנת הסביבה, הוסיפו כי “על אף שמדובר בצעד מבורך, נתניה כמו מרבית הערים בישראל – רחוקה מאוד מהמצב הרצוי. הסברה וחינוך חשובים מאוד, אך בד בבד יש לקדם חקיקה מקומית וארצית ולהכפיל ולשלש את האכיפה במגוון תחומי איכות סביבה”.